钦定古今图书集成/明伦汇编/皇极典/第294卷 > 楚〈朱粲〉
## 钦定古今图书集成/明伦汇编/皇极典/第294卷 > 楚〈朱粲〉

《唐书朱粲传》：“粲，亳州城父人。初为县史。大业中，从军
伐贼长白山，亡命去为盗，号可达寒贼，自称迦楼罗
王，众十万，度淮屠竟陵、沔阳，转剽山南，所至残戮无
遗。噍僭号楚帝，建元为昌。达攻拔南阳。义宁末，与山
南抚慰使马元规战，寇军大败，收馀众复振，至二十
万。粲所克州县，皆发藏粟以食。迁徙无常，去辄燔廥”
聚，毁城郭，不务稼穑，专以劫为资。于是人大馁，死者
系路，其军亦匮，乃掠小儿烝食之。戒其徒曰：“味之珍
宁有加人者？第使它国有人，我恤无储哉！”勒所部略
妇人孺儿分烹之，又税诸城细弱以益粮。隋著作佐
郎陆从典、通事舍人颜愍楚谪南阳，粲初引为宾客，
后尽食两家。俄而诸城惧，皆逃散。显州首领杨士林、
田瓒起兵攻粲，旁郡响起，战淮源，粲大败，挈残士奔
菊潭，遣使乞降。高祖以前御史大夫段确假散骑常
侍劳之。确醉，戏粲曰：“君脍人多矣，若为味？”粲曰：“啖嗜
酒人，正似糟豚。”确悸，骂曰：“狂贼，归朝乃一奴耳，复得
噬人乎！”粲惧，收确于坐，并从者数十悉饔之，以饔左
右。遂屠菊潭，奔王世充，署龙骧大将军。东都平，斩洛
水上士庶竞掷瓦砾击其尸，须臾若冢。